Keith Morris

Keith Morris (s. 18. syyskuuta 1955, Hermosa Beach, Kalifornia) on yhdysvaltalainen punk-laulaja ja yksi hardcore punkin tärkeimmistä pioneereista. Hänet tunnetaan ennen kaikkea Black Flagin alkuperäisenä laulajana sekä myöhemmistä yhtyeistään Circle Jerks, sekä OFF! 
Vuonna 1979 perustetun Circle Jerksin ensimmäiset albumit — "Group Sex" (1980), "Wild in the Streets" (1982) ja "Golden Shower of Hits" (1983) — ovat hardcore-punkin klassikoita, joissa yhdistyivät yhteiskuntakritiikki, musta huumori ja raaka rockin energia. Vuonna 2010 Morris perusti uuden bändin, nimeltään OFF! Mediassa yhtyeen on katsottu tuovan takaisin 1980-luvun hardcore punkin-hengen nopeilla, alle kahden minuutin mittaisilla kappaleilla. Yhtye julkaisi kriitikoiden ylistämiä albumeita, kuten "First Four EPs" (2010) ja "Wasted Years" (2014).
Elämä ja ura.
Keith Morris syntyi Sunset Boulevardilla 18. syyskuuta 1955. Hänen äitinsä oli 18-vuotias Maudena Caldwell, joka työskenteli Los Angeles Times-lehdessä. Hänen isänsä Jerry oli Chicagosta kotoisin oleva "suorasukainen juoppo, huumeita käyttävä, kovaa elämää viettävä, moottoripyörällä ajava, nahkatakkinen jätkä, joka ei ottanut paskaa keneltäkään. Hän oli käytännössä gangsteri,” Morris kirjoitti myöhemmin omaelämäkerrassaan. Kun Keith Morris sai koulussa turpaansa, hän piti sen omana tietonaan – isän vastatoimet olisivat todennäköisesti pahentaneet asioita huomattavasti. 
Myöhäisteini-ikäisenä ja varhaisaikuisuudessaan Morris työskenteli isänsä kalastusvälinekaupassa, mutta teki välillä satunnaisia vuoroja levykaupassa – siellä hän tapasi kitaristi Greg Ginnin, jonka kanssa hän päätti perustaa punk bändin.
Black Flag.
"Katso pääartikkeli" Black Flag
Morris muodosti kitaristi Greg Ginnin kanssa Black Flagin 1970-luvun lopulla. He tekivät nopeasti itselleen nimeä räjähtävällä soundillaan ja esiintymisellään. Ginn painotti kurinalaisia harjoituksia ja "tee-se-itse" -asennetta bändin liiketoiminnassa – Aluksi yhtye soitti lähinnä takapihajuhlissa, mutta koska he eivät onnistuneet saamaan levytyssopimusta, Ginn perusti legendaarisen SST Recordsin julkaistakseen bändin ensimmäisen EP:n, koska oli kyllästynyt Bomp!-levy-yhtiön vitkutteluun. Pian yhtiö alkoi kiinnittää muitakin artisteja.
Yksi yhtiön ensimmäisistä julkaisuista oli Black Flagin single "Nervous Breakdown", joka sisälsi neljä kappaletta, joiden yhteiskesto oli hieman yli viisi minuuttia – mutta se oli lähes yksinään se levy, joka teki Los Angelesin hardcoresta tunnetun. Morris ja muun Black Flag -kokoonpanon välit kuitenkin alkoivat kiristyä Pääasiallisena syynä pidettiin laulajan väitettyä päihteiden käyttöä, ja Morris jätti yhtyeen vuonna 1979. 
Kun Ginnin ja Morrisin tiet erosivat vuonna 1979, se ei ollut yllätys, että Black Flagista tuli entistä intensiivisempi, vihaisempi ja viiltävämpi, kun taas Morris perusti uuden yhtyeen Circle Jerksin, josta tuli Kalifornian iloluontoinen hardcore-yhtye – bändi, joka toi kaaokseen huumoria ja hauskanpitoa. Vaikka Morris ei enää kuulunut Black Flagiin, hänen lauluaan kuultiin muutamilla myöhemmillä yhtyeen kokoelmilla, kuten "First Four Years" (1984) ja "Wasted... Again" (1987). 
The Circle Jerks.
Lähdettyään Black Flagista vuonna 1979, Morris perusti nopeasti uuden yhtyeen, Circle Jerksin, yhdessä entisen Redd Kross -kitaristin Greg Hetsonin kanssa. Bändissä soittivat myös basisti Roger Rogerson ja rumpali Lucky Lehrer He nauhoittivat debyyttialbuminsa "Group Sex" vuonna 1980 Frontier Recordsille. 
Albumin nimikappaleen "Group Sex" oli kirjoittanut The Gun Club-yhtyeen johtohahmo Jeffrey Lee Pierce, joka oli Keith Morrisin lähimpiä ystäviä. Levyllä oli 14 kappaletta ja niiden pituudet vaihtelivat 1 minuutista 35 sekuntiin ja vain 27 sekuntiin – vieden punkin hypernopeuden äärimmäisyyksiin. Levyn julkaisu ja esiintyminen Penelope Spheerisin ohjaamassa underground-dokumentissa "The Decline of Western Civilization", joka kuvasi länsirannikon punk-skeneä, varmistivat yhtyeen aseman Los Angelesin nousevassa punk-yhteisössä. 
Circle Jerksin toinen albumi, "Wild in the Streets" (1982), jatkoi edeltäjänsä intensiteettiä, mutta lisäsi musiikkiin humoristisen sävyn versioimalla 1960-luvun pop-hittejä kuten “Just Like Me” ja “Put a Little Love in Your Heart”, joihin bändi toi oman punk aggressionsa. Tämä parodinen ote vietiin vielä pidemmälle heidän kolmannella levyllään, "Golden Shower of Hits" (1983), jolla he käsittelivät muun muassa kappaleita “Along Comes Mary”, “Afternoon Delight”, “Having My Baby” ja “Love Will Keep Us Together”. Tämän jälkeen bändi jäi kahden vuoden tauolle, jonka aikana Greg Hetson liittyi juuri perustettuun Bad Religion -yhtyeeseen ja soitti kitaraa molemmissa kokoonpanoissa pitkälle seuraavaan vuosikymmeneen.
Vuonna 1985 Circle Jerks palasi kahden uuden jäsenen kanssa: rumpali Keith Clarkin ja basisti Zander Schlossin. Circle Jerks jatkoi levyjen julkaisemista 1980-luvun loppuun asti, kunnes hajosi (vaikka bändi on ajoittain kokoontunut uudelleen keikkoja varten, kuten vuoden 1992 livejulkaisu "Gig" todistaa).
Terveysongelmia.
Vuoteen 1996 mennessä vuosien raskas kiertue-elämä alkoi näkyä Circle Jerks bändin jäsenissä. Morris kärsi vakavista terveysongelmista: selkävammasta, joka pakotti hänet käyttämään tukiliiviä, sekä suolisto- ja vatsavaivoista, kuten umpilisäkkeen tulehduksesta, ja hänellä diagnosoitiin vuonna 1999 aikuisiän diabetes. Koska Morrisilla ei ollut sairausvakuutusta, hänen valtavien hoitokulujensa kattamiseksi järjestettiin useita hyväntekeväisyyskeikkoja. Näiden ansiosta laulaja pystyi vähitellen toipumaan.
Midget Handjob.
Toivuttuaan Morris palasi kuvioihin 2000-luvun alussa uuden kokoonpanonsa, Midget Handjobin, kanssa. Tämä bändi oli laulajalle tyylillinen irtiotto – se erikoistui lounge-henkisiin spoken word -teoksiin – mikä kuului heidän vuoden 2000 debyytillään "Midnight Snack Break at the Poodle Factory".
Vuonna 2001 Morris teki jälleen kiertueen vanhojen Circle Jerks -tovereidensa kanssa. Heidän ensimmäinen varsinainen kiertue kuuteen vuoteen, ja hän osallistui myös Henry Rollinsin kokoamalle hyväntekeväisyyslevylle "Rise Above: 24 Black Flag Songs to Benefit the West Memphis Three" (2002). Albumilla kerättiin varoja syyttömänä vankilaan joutuneille nuorille, West Memphis Three -tapauksessa.
OFF!
"Katso pääartikkeli" OFF!
OFF!:n tarina sai alkunsa, kun Keith Morris ryhtyi suunnittelemaan uutta Circle Jerks -albumia ja pyysi Dimitri Coatsin (Burning Brides) tuottajaksi. Morris ja Coats eivät kuitenkaan olleet tyytyväisiä ehdotettuun materiaaliin, joten he alkoivat kirjoittaa täysin uusia kappaleita ja käyttää kappaleensa omaan projektiinsa – näin syntyi OFF! Morris otti laulajan roolin, Coats soitti kitaraa, ja kokoonpano täydentyi, kun Steven McDonald (Redd Kross) suostui basistiksi ja Mario Rubalcaba (ex-Hot Snakes, Rocket from the Crypt) liittyi rumpaliksi. OFF! teki live-debyyttinsä vuoden 2010 "South by Southwest" -musiikkitapahtumassa Austinissa, Teksasissa, ja sai ylistäviä arvioita intensiivisistä ja energisistä kappaleistaan – useampi kriitikko vertasi bändiä varhaiseen Black Flagiin.
Bändi julkaisi ensilevytyksensä vuonna 2010 neljän kappaleen 7" EP:nä. Kolme muuta EP:tä seurasi pian, ja ne koottiin yhteen box setiksi nimeltä "The First Four EPs", jonka julkaisi Vice Records. Levyltä löytyy kappale "Jeffrey Lee Pierce" joka on kirjoitettu Morrisin ystävän, The Gun Club-yhtyeen laulajan Jeffrey Lee Piercen muistoksi. 
Heti tämän jälkeen yhtye palasi studioon ja julkaisi toukokuussa 2012 täyspitkän albumin, "OFF!" Yhtye pysyi aktiivisena kiertueilla, vaikkakin Morris piti välillä taukoja kiertääkseen toisen kokoonpanonsa, FLAG-nimellä esiintyvän Black Flagin entisten jäsenten kanssa. Vuonna 2013 he aloittivat työn toisen albuminsa parissa. Se äänitettiin kahdeksanraitaiseen analogiseen kelanauhurijärjestelmään heidän treenitilassaan, ja "Wasted Years" julkaistiin huhtikuussa 2014. Viisi vuotta myöhemmin OFF! ilmoitti työstävänsä dokumentaarista elokuvaa ja siihen liittyvää albumia, molemmat nimeltään "Watermelon". Bändin sanoin kyseessä oli “sci-fi punk rockumentary”, OFF! käytti internetin joukkorahoitusta elokuvan ja levyn tuotannon rahoittamiseen, ja niiden oli tarkoitus ilmestyä vuonna 2020. Julkaisusuunnitelmat kuitenkin kariutuivat COVID-19-pandemian takia. Morris teki myös reunion-keikkoja Circle Jerksin kanssa. 
Vuonna 2021 OFF! teki paluun levyttämällä Metallican “Holier Than Thou” -kappaleen massiiviselle tribuuttialbumille "The Metallica Blacklist". Tämä äänitys esitteli myös OFF!:n uuden kokoonpanon: Steven McDonald ja Mario Rubalcaba olivat jättäneet bändin, ja heidän tilalleen tulivat basisti Autry Fulbright ja rumpali Justin Brown. Syyskuussa 2022, OFF! julkaisi kolmannen albuminsa, "Free LSD", Fat Possum Recordsilla, joka myös uudelleenjulkaisi heidän aikaisemman tuotantonsa. Julkaisua seurasi 26 keikan mittainen Yhdysvaltain-kiertue.